Грчка је у 1. веку п. н. е. била поприште битака неколико римских грађанских ратова. Цезаров грађански рат окончан је битком код Фарсале која се налази на територији Грчке. Битка код Филипа у грађанском рату "Ослободиоца" такође је вођена на грчкој територији. Рт Акцијум код кога је вођена битка између Октавијана Августа и Марка Антонија у завршном грађанском рату налази се у Акарнанији. Након последњег грађанског рата у Риму је завладао мир. Након проглашења принципата, Август је 27. године п. н. е. од Грчке створио посебну провинцију Ахају издвојивши је из провинције "Македонија и Ахаја".